Document ID: 32006D0264

ODLOČBA KOMISIJE
z dne 27. marca 2006
o zaščitnih ukrepih v zvezi z atipično kokošjo kugo v Romuniji
(notificirano pod dokumentarno številko C(2006) 892)
(Besedilo velja za EGP)
(2006/264/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/496/EGS z dne 15. julija 1991 o določitvi načel o organizaciji veterinarskih pregledov živali, ki vstopajo v Skupnost iz tretjih držav, in o spremembi direktiv 89/662/EGS, 90/425/EGS in 90/675/EGS (1), ter zlasti člena 18 Direktive,
ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (2), in zlasti člena 22 Direktive,
ob upoštevanju naslednjega:
(1)
Atipična kokošja kuga je zelo nalezljiva virusna bolezen pri perutnini in pticah, zato obstaja tveganje, da se povzročitelj bolezni lahko prenese prek mednarodne trgovine z živo perutnino in perutninskimi izdelki.
(2)
Romunija je obvestila Komisijo o izbruhih atipične kokošje kuge na njenem ozemlju.
(3)
Glede na tveganje prenosa bolezni na živali v Skupnosti je zato ustrezno, da se uvedejo ukrepi v zvezi z uvozom žive perutnine, ratitov, pernate divjadi in gojene pernate divjadi ter valilnih jajc teh vrst iz Romunije.
(4)
Romunija je posredovala nadaljnje podatke o stanju bolezni in zaprosila za regionalizacijo, ki bi začasno ustavila uvoz v Skupnost samo iz tistih regij, ki jih je prizadela bolezen, saj je stanje v drugih delih države zadovoljivo. Podatki, ki so trenutno na voljo, omogočajo omejitev zaščitnih ukrepov na določene regije.
(5)
Podatki, ki so bili predstavljeni Komisiji, kažejo, da se je sum na bolezen v Romuniji prvič pojavil 22. novembra 2005.
(6)
Zato je treba, ob upoštevanju inkubacijske dobe bolezni, iz prizadetih regij v Romuniji v Skupnost začasno ustaviti uvoz sveže perutnine, mesa ratitov ter pernate divjadi in gojene pernate divjadi, mesnih pripravkov in mesnih proizvodov, ki sestojijo iz ali vsebujejo meso tistih vrst, pridobljeno iz ptic, zaklanih po 1. oktobru 2005.
(7)
Odločba Komisije 2005/432/ES z dne 3. junija 2005 o pogojih v zvezi z zdravstvenim varstvom živali in javnozdravstvenim varstvom ter vzorcih spričeval za uvoz mesnih izdelkov za prehrano ljudi iz tretjih držav in o razveljavitvi odločb 97/41/ES, 97/221/ES in 97/222/ES (3) določa seznam tretjih držav ali njihovih delov, iz katerih države članice lahko odobrijo uvoz mesnih izdelkov, in predpisuje režime obdelave, ki veljajo za učinkovite pri inaktivaciji nekaterih patogenov.
(8)
Da se prepreči tveganje za prenos bolezni s proizvodi, ki so zajeti v Odločbi 2005/432/ES, je treba uporabiti primerno obdelavo, ki je odvisna od zdravstvenega stanja v državi porekla in vrst, iz katerih je pridobljen proizvod. Zato je primerno, da se še naprej dovoli uvoz v Skupnost za proizvode iz mesa pernate divjadi s poreklom iz prizadetih regij v Romuniji, ki so bili obdelani pri temperaturi najmanj 70 °C v celotnem proizvodu.
(9)
Da se omogoči uvoz mesnih izdelkov, ki so bili toplotno obdelani tako, da se inaktivira morebitni virus v mesu, je treba na veterinarskih spričevalih, sestavljenih v skladu s prilogama III in IV k Odločbi 2005/432/ES, navesti zahtevano obdelavo za meso pernate divjadi.
(10)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Države članice začasno ustavijo uvoz žive perutnine, ratitov, pernate divjadi in gojene pernate divjadi ter valilnih jajc teh vrst iz okrožij v Romuniji, naštetih v Prilogi k tej odločbi.
Člen 2
Države članice začasno ustavijo uvoz iz okrožij v Romuniji, naštetih v Prilogi k tej odločbi:
(a)
svežega mesa perutnine, ratitov, pernate divjadi in gojene pernate divjadi; ter
(b)
mesnih pripravkov in mesnih proizvodov, ki sestojijo iz ali vsebujejo meso vrst, navedenih v točki (a).
Člen 3
1. Z odstopanjem od člena 2(a) in (b) države članice dovolijo uvoz proizvodov iz navedenega člena, ki so bili pridobljeni iz perutnine, ratitov, pernate divjadi in gojene pernate divjadi iz okrožij v Romuniji, naštetih v Prilogi k tej odločbi, ki so bili zaklani ali pokončani pred 1. oktobrom 2005.
2. V veterinarska spričevala, ki spremljajo pošiljke proizvodov iz odstavka 1, se vključijo naslednje besede:
„Sveža perutnina/sveže meso ratitov/sveže meso pernate divjadi/sveže meso gojene pernate divjadi/mesni proizvodi, ki sestojijo iz ali vsebujejo perutnino, meso ratitov, pernate divjadi ter gojene pernate divjadi/mesni pripravki, ki sestojijo iz ali vsebujejo perutnino, meso ratitov, pernate divjadi ter gojene pernate divjadi (4), v skladu s členom 3(1) Odločbe Komisije 2006/264/ES.
3. Z odstopanjem od člena 2(b) te odločbe države članice dovolijo uvoz mesnih proizvodov, ki sestojijo iz ali vsebujejo perutnino, meso ratitov, pernate divjadi in gojene pernate divjadi, kadar je bilo meso teh vrst obdelano po posebnem postopku, kakor je navedeno v točkah B, C ali D dela 4 Priloge II k Odločbi 2005/432/ES.
4. Posebna obdelava, ki je bila uporabljena v skladu z odstavkom 3 tega člena, se navede v točki 9.1, stolpec B, veterinarskega spričevala, sestavljenega v skladu z vzorcem iz Priloge III k Odločbi 2005/432/ES, navedenemu spričevalu pa se doda naslednje besedilo:
„Mesni proizvodi, obdelani v skladu z Odločbo Komisije 2006/264/ES“.
5. Posebna obdelava, ki je bila uporabljena v skladu z odstavkom 3 tega člena, se potrdi s tem, da se veterinarskemu spričevalu, sestavljenemu v skladu z vzorcem iz Priloge IV k Odločbi 2005/432/ES, doda naslednje besedilo:
„Mesni proizvodi, obdelani v skladu z Odločbo Komisije 2006/264/ES“.
Člen 4
Države članice nemudoma sprejmejo ukrepe, potrebne za uskladitev s to odločbo, in jih objavijo. O tem nemudoma obvestijo Komisijo.
Člen 5
Ta odločba se uporablja do 31. julija 2006
Člen 6
Ta odločba je naslovljena na države članice.
V Bruslju, 27. marca 2006

Labels: 3
17
18
6